kalaha
Kalaha, mancala, gruppe af topersoners spil, kendt siden oldtiden og fra forskellige kulturer især i Afrika og Asien. Spillepladen består af 12 små gruber, amboer, i to parallelle rækker med seks i hver og med en depotgrube, kalaha, for hver ende. Spillebrikkerne har været sten, frø eller bønner og er nu oftest kugler af glas eller plast; de fordeles i amboer og kalahaer efter særlige regler, og den, som slutter med flest brikker, er vinder. Der findes varianter med tre og fire rækker amboer.